Saková, Denisa, poslankyňa NR SR (2020-07-24):
Ďakujem veľmi pekne za slovo. Vážený pán predsedajúci, milé kolegyne, milí kolegovia, ja sa priznám, že venovať sa diplomovej práci Igora Matoviča pokladám momentálne už za zbytočné, a nie preto, že by to problém nebol, to určite nie, veď Slovensko asi prvýkrát v histórii má vo funkcii premiéra plagiátora a zlodeja cudzích myšlienok, ako sa on sám nazval, ale skôr preto, že jeho túžba po moci je taká obrovská a jeho elementárna slušnosť je taká nízka, že akýkoľvek argument na jeho sebareflexiu by asi nebol dostatočne silný. Veď si stačí spomenúť na jeho slová, ktoré adresoval Andrejovi Dankovi na jeho rigoróznu prácu, a stačí si to porovnať so slovami, ktoré adresoval na diplomovú prácu Borisa Kollára, Branislava Gröhlinga a ktoré adresoval o sebe samom. A to na rozdiel od Andreja Danka opisoval z dvoch predlôh, pričom Andrej Danko opisoval z piatich. Igor Matovič v podstate nikdy nevidel nijaký problém alebo nejaké brvno vo svojom oku, ale z triesok z očí iných ľudí skutočne vedel spraviť tlačovky a súkal ich ako z rukáva a pod hlavičkou boja proti všetkému a všetkým sa chytil v podstate do vlastnej pasce a myslím si, že jeho súčasný prerod troška tak privádza Slovensko do schizofrénie, a obávam sa, že kam táto spoločnosť pod jeho vedením vôbec dospeje. Nie, nie som hodnotiteľkou diplomových prác ani jeho diplomovej práce a chcela som v mojom príhovore povedať niečo úplne iné. Ľudia si v demokratických voľbách zvolili človeka, do ktorého vkladali nádej, áno, je to pochopiteľné z viacerých dôvodov. Opotrebovanosť a niektoré problémy bývalých vlád boli živnou pôdou pre tohto obroditeľa, pre tohto spasiteľa morálky, čistoty, spravodlivosti a charakteru. No musím sa priznať, že po pár mesiacoch jeho vládnutia nepociťujem z ľudí a z víťazstva eufóriu. Skôr pociťujem beznádej a sklamanie. A pod pozlátkom tohto bojovníka proti zlu sa nám zrazu objavujú kontúry nekompetentného a krvilačného muža po moci, a nie šaša, ale skôr diktátora. Veď ako sa dá chápať jeho dvojaký meter? Ako sa inak dá chápať, že vyštval policajného prezidenta z jeho funkcie? Ako sa dá chápať účelová zmena zákona o voľbe generálneho prokurátora? Ako sa inak dá chápať menovanie nových prednostov okresných úradov len tak z ľudí, ktorí okolo idú v meste? Ako sa inak dá chápať nedostatočná pomoc živoriacim podnikateľom zápasiacim o prežitie a ako sa inak dá chápať takmer nulová pomoc rodinám, ktoré žijú v sociálnej neistote? Priložme si ruku na srdce. Sústredená moc v rukách Igora Matoviča začína byť nebezpečnou pre nás všetkých. Občan sleduje jeho nekonečné tlačovky a s veľkou apatiou sa k nim aj vyjadruje. A miera jeho farizejstva niekedy otvára obyčajným ľuďom nožík vo vrecku. Áno, jeho diplomová práca skutočne asi neni ten najväčší problém. Najväčší problém je jeho chuť po absolútnej moci. A ja sa obávam a dúfam, že nenastane situácia ako v Nemecku v roku 1938. (Smiech v sále.) Na záver by som pánovi premiérovi odkázala len toľko. Dôsledky vášho plagiátorstva a klamstiev si pose..., pos..., so sebou ponesiete celý život. Ja osobne vám som to schopná aj prepáčiť, ale možno by som mala jednu podmienku. Skúste sa ospravedlniť Andrejovi Dankovi. A nie preto, že by bol menší plagiátor ako vy, ale preto, že si to elementárna slušnosť zaslúži, lebo ste na jednej lodi. Skutočne doprajte tomuto národu aspoň trocha nádeje v slušnosť, veď je to tou poslednou útechou v tom nešťastí, ktoré sa tu momentálne na Slovensku šíri. Ďakujem veľmi pekne. (Potlesk.)